ธกส.โดนหนัก ค่าต๋งออกฤทธิ์ ขอคลังเพิ่มทุน
ธ.ก.ส.หัวปั่นเจอเก็บค่าต๋งแบงก์รัฐ 0.47% กำไรหด 3,600 ล้านบาท ชี้อาจต้องขอเงินเพิ่มทุนจากคลัง
16 ก.พ. 2555

ธ.ก.ส.หัวปั่นเจอเก็บค่าต๋งแบงก์รัฐ 0.47% กำไรหด 3,600 ล้านบาท ชี้อาจต้องขอเงินเพิ่มทุนจากคลัง
นายลักษณ์ วจนานวัช ผู้จัดการธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า การนำส่งค่าธรรมเนียม 0.47% เพื่อตั้งกองทุนพัฒนาประเทศนั้น ขณะนี้ยังไม่มีความชัดเจนเรื่องการจัดตั้งกองทุนและการจ่ายเงิน เพราะยังมีหลายประเด็นที่ต้องหารือ เช่น การระดมเงินผ่านสลาก 1 แสนล้านบาท จะจ่ายเงินสมทบหรือไม่ เงิน 3.2 แสนล้านบาท ที่เป็นเงินรับฝากจากหน่วยงานเพื่อรอใช้งบประมาณ เงินฝากจากองค์กรปกครองส่วนท้องถิ่นจะจ่ายค่าธรรมเนียมหรือไม่ 
นอกจากนี้ ยังมีประเด็นเรื่องการจ่ายปันผลของธนาคารให้กับกระทรวงการคลัง เพราะตามมติคณะรัฐมนตรี (ครม.) ธ.ก.ส.ไม่ต้องนำเงินรายได้ส่งเข้าคลังทันที ในปีที่ผ่านมา ธ.ก.ส.จ่ายเงินปันผลให้คลัง 1,500-1,600 ล้านบาท กระทรวงการคลังก็จะนำเงินปันผลเข้ามาซื้อหุ้นเพิ่มทุนของธนาคารโดยอัตโนมัติ
นายลักษณ์ กล่าวว่า ถ้าต้องจ่ายจากฐานเงินฝาก 8 แสนล้านบาท เท่ากับต้องจ่าย 3,600 ล้านบาท จะส่งผลทำให้กำไรของธนาคารลดลงและอาจกระทบต่อฐานะทางการเงินและอาจนำไปสู่การขอเงินเพิ่มทุนจากรัฐบาลได้ ซึ่งรัฐบาลอาจจะใช้วิธีการจัดสรรเงินงบประมาณมาเพิ่มทุนให้ หรือให้ ธ.ก.ส.นำหุ้นไปขายให้สหกรณ์การเกษตร